《燕山》
清代·沈用济

我行经燕山，凭吊古战场。当时锐头儿，誓死事戎行。

功业未得成，金镞遗山冈。皂雕如车轮，飞来立人旁。

黄云蔽四野，风沙浩茫茫。驱马行出关，悲歌慨以慷。

身著短后衣，剑佩百炼钢。扼吭度飞狐，仰面看天狼。

生当为冠军，死当为国殇。

作者简介：浙江钱塘人，字方舟。康熙监生。喜为诗。游鲁、楚、闽、粤，诗益进。在粤与屈大均、梁佩兰交。后客京师。与费锡璜合著《汉诗说》。另有《方舟集》。